1. INDLEDNING

Der er ved forordning (EF) nr. 273/2004 fastsat regler for EU-intern kontrol med og overvågning af handel med visse stoffer, der hyppigt anvendes til ulovlig fremstilling af narkotika og psykotrope stoffer (i det følgende benævnt "narkotikaprækursorer"), med henblik på at forhindre ulovlig anvendelse af sådanne stoffer. I henhold til forordningens artikel 15 og 15a tillægges Kommissionen beføjelser til at vedtage delegerede retsakter med sigte på bestemte formål og på bestemte betingelser i en periode på fem år fra den 30. december 2013. Ifølge artikel 15a, stk. 2, skal Kommissionen forelægge Europa-Parlamentet og Rådet en rapport om delegationen af beføjelser til den senest ni måneder inden udløbet af hver femårsperiode, dvs. senest den 31. marts 2018.

Rådets forordning (EF) nr. 111/2005 fastsætter regler for overvågning af handel med narkotikaprækursorer mellem Unionen og tredjelande for så vidt angår ovennævnte stoffer. Den finder anvendelse på import-, eksport- og formidlingsvirksomhed. I lighed med forordning (EF) nr. 273/2004 tillægges Kommissionen ved artikel 30a og 30b i forordning (EF) nr. 111/2005 beføjelser til at vedtage delegerede retsakter med sigte på bestemte formål og på bestemte betingelser i en periode på fem år fra den 30. december 2013. Ifølge artikel 30b, stk. 2, skal Kommissionen forelægge Europa-Parlamentet og Rådet en rapport om delegationen af beføjelser til den senest ni måneder inden udløbet af hver femårsperiode, dvs. senest den 31. marts 2018.

Forordning (EF) nr. 273/2004 og forordning (EF) nr. 111/2005 gennemfører tilsammen artikel 12 i De Forenede Nationers konvention imod ulovlig handel med narkotika og psykotrope stoffer af 19. december 1988 (i det følgende benævnt "FN-konventionen"). Denne artikel forpligter FN-konventionens parter til at træffe passende foranstaltninger for at forhindre ulovlig anvendelse af sådanne stoffer, der hyppigt anvendes til ulovlig fremstilling af narkotika eller psykotrope stoffer, og at samarbejde med hinanden. Rationalet for bestemmelsen er, at hvis man hindrer producenter af ulovlig narkotika i at få adgang til disse stoffer, vil det føre til en nedgang i fremstillingen af narkotika.

I lyset af den nære indholdsmæssige forbindelse mellem de to forordninger er ændringerne til begge vedtaget ved hjælp af enkelte delegerede retsakter, som dækker begge forordninger. Følgelig er de to nævnte rapporteringskrav er også blevet samlet i én rapport.

2. UDØVELSE AF BEFØJELSER TIL AT VEDTAGE DELEGEREDE RETSAKTER

I henhold til artikel 15a i forordning (EF) nr. 273/2004 tillægges Kommissionen beføjelse til at vedtage de delegerede retsakter omhandlet i artikel 3, stk. 8, artikel 4, stk. 4, artikel 5, stk. 7, artikel 7, andet afsnit, artikel 8, stk. 3, og artikel 13, stk. 2. Herudover tillægges Kommissionen i henhold til artikel 15 beføjelse til at vedtage delegerede retsakter for at tilpasse forordningens bilag I, II og III til nye tendenser inden for ulovlig anvendelse af narkotikaprækursorer og for at følge enhver ændring af tabellerne i bilaget til FN-konventionen.

På lignende vis tillægges Kommissionen i henhold til artikel 30b i forordning (EF) nr. 111/2005 beføjelse til at vedtage de delegerede retsakter omhandlet i artikel 6, stk. 1, tredje afsnit, artikel 7, stk. 1, tredje afsnit, artikel 8, stk. 2, artikel 9, stk. 2, andet afsnit, artikel 10, stk. 5, artikel 11, stk. 1 og 3, artikel 19 og artikel 32, stk. 2. Herudover tillægges Kommissionen beføjelse til at vedtage delegerede retsakter i henhold til artikel 30a for at tilpasse bilaget til nye tendenser inden for ulovlig anvendelse af narkotikaprækursorer, navnlig stoffer, der let kan omdannes til registrerede stoffer, og for at følge enhver ændring af tabellerne i bilaget til FN-konventionen.

I den aktuelle periode, dvs. fra den 30. december 2013 til datoen for vedtagelsen af denne rapport, har Kommissionen udøvet sin beføjelse til at vedtage delegerede retsakter tre gange:

1) Kommissionens delegerede forordning (EU) 2015/1011 af 24. april 2015 om supplerende bestemmelser til Europa-Parlamentets og Rådets forordning (EF) nr. 273/2004 om narkotikaprækursorer og Rådets forordning (EF) nr. 111/2005 om regler for overvågning af handel med narkotikaprækursorer mellem Unionen og tredjelande og om ophævelse af Kommissionens forordning (EF) nr. 1277/2005

Forordningen fastlægger betingelserne for at udstede licenser og registreringer; de tilfælde, hvor licens og registrering ikke er påkrævet; kriterierne for, hvordan en transaktions lovlige formål kan påvises; hvilke oplysninger der kræves for at overvåge handelen; kriterierne for opstilling af listerne over bestemmelseslande for eksport af registrerede stoffer i kategori 2 og 3; kriterierne for fastsættelse af forenklede procedurer for forudgående eksportanmeldelser og for eksportanmeldelser samt kravene til, hvilke oplysninger der skal meddeles om overvågningsforanstaltningernes gennemførelse med hensyn til handel med narkotikaprækursorer.

Disse bestemmelser var tidligere indeholdt i Kommissionens forordning (EF) nr. 1277/2005, men blev overført til Kommissionens delegerede retsakt efter ikrafttrædelsen af Lissabontraktaten. Ved udarbejdelsen af den delegerede retsakt har Kommissionen gennemført en omfattende høring af EU's ekspertgruppe om narkotikaprækursorer skriftligt og ved det 14., 15. og 16. møde, som fandt sted henholdsvis den 5. maj 2014, den 10. november 2014 og den 22. maj 2015. Medlemmerne af ekspertgruppen støttede ændringsforslagene.

2) Kommissionens delegerede forordning (EU) 2016/1443 af 29. juni 2016 om ændring af Europa-Parlamentets og Rådets forordning (EF) nr. 273/2004 og Rådets forordning (EF) nr. 111/2005 for så vidt angår optagelse af visse narkotikaprækursorer på listen over registrerede stoffer

Denne forordning tilføjer chlorephedrin og chlorpseudoephedrin til listen over registrerede narkotikaprækursorer i forordning (EF) nr. 273/2004 og forordning (EF) nr. 111/2005. Chlorephedrin og chlorpseudoephedrin er stoffer, der kan anvendes til fremstilling af methamphetamin. Denne tilføjelse blev foreslået af en række medlemsstater. Ved udarbejdelsen af den delegerede retsakt har Kommissionen gennemført en omfattende høring af EU's ekspertgruppe om narkotikaprækursorer skriftligt og ved det 16., 17. og 18. møde, som fandt sted henholdsvis den 22. maj 2015, den 9. november 2015 og den 3.-4. maj 2016. Kommissionen hørte desuden de berørte interessenter i sektoren skriftligt. Der var bred støtte til forslaget.

3) Kommissionens delegerede forordning (EU) 2018/XXXX af 26. februar 2018 om ændring af Europa-Parlamentets og Rådets forordning (EF) nr. 273/2004 og Rådets forordning (EF) nr. 111/2005 for så vidt angår optagelse af visse narkotikaprækursorer på listen over registrerede stoffer.

Denne forordning tilføjer 4-anilino-N-phenethylpiperidin (ANPP) og N-phenethyl-4-piperidon (NPP) til listen over registrerede narkotikaprækursorer i forordning (EF) nr. 273/2004 og forordning (EF) nr. 111/2005. 4-anilino-N-phenethylpiperidin (ANPP) og N-phenethyl-4-piperidon (NPP) er stoffer, som kan anvendes til fremstilling af fentanyl og fentanylanaloger. Denne tilføjelse er nødvendig som følge af en afgørelse i FN's Narkotikakommission om at optage begge stoffer i FN-konventionens tabel I. Ved udarbejdelsen af den delegerede retsakt har Kommissionen gennemført en omfattende høring af EU's ekspertgruppe om narkotikaprækursorer skriftligt og ved det 20. og 21. møde, som fandt sted henholdsvis den 11.-12. maj 2017 og den 23. oktober 2017. Kommissionen hørte desuden de berørte interessenter i sektoren skriftligt. Herudover er forslaget blevet offentliggjort på EU-Kommissionens portal for bedre lovgivning med henblik på at give interessenterne mulighed for at reagere. Der var bred støtte til at tilføje stofferne i kategori 1 i forordning (EF) nr. 273/2004 og forordning (EF) nr. 111/2005.

I alle tre tilfælde sørgede Kommissionen for rettidig og hensigtsmæssig fremsendelse af de relevante dokumenter til Europa-Parlamentet og Rådet.